nsumpa empunga kuthiwa iyakumila isuke ibika ukuthi uzothola abantwana babafana, ingavela noma ikuphi emzimbeni. Lensumpa iyakwazi ukuthi uyisuse emzimbeni ngokusebenzisa uluthi lomshanelo wotshani noma ingongoni uma kuduma izulu. Kufanele ume phakathi nomnyango ngesikhathi izulu lishaya umbani ubheke ngaphandle bese usebenzisa uluthi lomshanelo ukususa noma ususuluze ngalo lapho unensumpa khona. Ngemuva kwezinsuku izophela kodwa uma kuyileyo yokubika iyaziphelela ngemuva kokuthola leyongane yomfana. Lensumpa futhi uyakwazi ukuyisusa ngesihlahla somsululu. Uma usebenzisa umsululu kufanele uqaphele ngoba uyingozi kakhulu. Uwuhlikihla lapho kunensumpa khona ngoba uma utheleke lapho kungenansumpa khona kuba nesilonda noma uma uthinte emehlweni awube usabona uma ungatholanga ubisi ukuthi ugeze ngalo ihlo ngalesosikhathi ukukhipha ubuthi. Ukusebenzisa isihlahla somsululu uhlephula lokho icembe uhlikihle ngalo.
Insumpa emnyama yaziwa ngokuthi umuzi. Kuthiwa umuzi wakho wokwakhiwa endaweni elithafa uma ikuvele esandleni noma endaweni eyiwa uma isesiswini noma ethangeni. Lokhu kuchazwa yilapho insumpa esuke ikumile khona. Lensumpa yona ayisuki.
Insumpa efana nebala lomuntu ayiqinanga njengalezi ezinye. Uma uyithinta ithambile ungathi inamanzi ngaphakathi. Lensumpa ichaza ukuphana. Kunenkolelo yokuthi uma umuntu onaloluhlobo lwensumpa unesandla esiphanayo noma esandisayo ngoba uma kuyisikhathi sokulima uma ethinte imbewu iyanda, nezitshalo zimila zibeningi.